Line Barfod (EL), 2007-04-27:
Den konservative ordfører sagde, at man i dag tydeligt kunne se, at der var en værdimæssig forskel.
Man må sige, at det er blevet meget tydeligt, at der er en klar værdimæssig forskel mellem partierne i oppositionen, som ønsker fuld ligestilling for homoseksuelle, og Dansk Folkeparti og Dansk Folkepartis to støttepartier, som ønsker, at der ikke skal være fuld ligestilling mellem homoseksuelle og heteroseksuelle.
I Enhedslisten er vi overhovedet ikke i tvivl om, at vi går ind for fuld ligestilling.
Vi mener, det er utrolig vigtigt, at vi har et samfund, hvor der er lige rettigheder for borgerne uanset deres seksuelle orientering, deres etniske oprindelse, deres religion, deres politiske overbevisning osv.
Alle skal have de samme rettigheder.
Derfor håber vi jo også, at vi under udvalgsarbejdet kan komme videre med det her beslutningsforslag, og at vi kan få konkretiseret, ligesom man har gjort tidligere i oppositionen, hvor man ønsker, at der skal ske ændringer i lovgivningen, for at man kan få fuld ligestilling, så vi på et tidspunkt får et flertal i Folketinget, som går ind for fuld ligestilling mellem borgerne i dette land, og så vi også kan få det gennemført.
Som det tydeligt er fremgået af debatten, har vi ikke noget ønske om at tvinge nogen trossamfund, heller ikke folkekirken.
Det, vi ønsker, er at give trossamfundene ret til selv at bestemme.
Vi ønsker at give dem den frihed, at de selv kan afgøre det.
I Enhedslisten ønsker vi at gå endnu videre.
Vi ønsker at adskille kirke og stat.
Vi ønsker, at man ikke skal sammenblande det, der er det civile samfund, med det, der er det religiøse.
Vi ønsker faktisk fra Enhedslistens side, at man skal kunne indgå ægteskab hos de civile myndigheder og kun hos de civile myndigheder, og så må de, der ønsker det, gå til deres trossamfund og få foretaget en velsignelse der, såfremt deres trossamfund ønsker at give en sådan velsignelse.
Det skal efter Enhedslistens opfattelse overhovedet ikke være noget, som staten skal blande sig i.
Ordet ægteskab er blevet diskuteret noget, og jeg kan forstå, at det for Dansk Folkeparti og for Dansk Folkepartis to støttepartier er meget vigtigt at fastslå, at i ordet ægteskab ligger, at det er noget, som er indstiftet med henblik på at skabe familie, og at et rigtigt ægteskab kun kan indgås af en mand og en kvinde, der ønsker at få børn sammen.
Selvfølgelig skal vi sikre, at folk ikke bliver tvunget ind i et ægteskab.
Det er meget vigtigt.
Og vi skal skabe rammerne for, at det er noget, man fuldstændig frivilligt vælger, og at der heller ikke er nogen økonomiske grunde til at vælge ægteskab.
Men det skal være fuldstændig op til folk selv, hvorfor de gør det.
Og om de har lyst til at få børn eller ej, skal også være noget, de fuldstændig frivilligt og helt selv bestemmer.
Det skal staten ikke blande sig i.
Derfor mener vi, at vi skal have fuld ligestilling mellem borgerne, fuld ret til at indgå ægteskab mellem mand og kvinde, mellem to mænd, mellem to kvinder.
Det kan de gøre af de årsager, de nu selv har.
Det må folk selv om.
Det, vi skal gøre, er at sikre, at der er fuld ligestilling.
Derfor støtter Enhedslisten selvfølgelig forslaget, og vi glæder os til, at vi kan arbejde videre med konkretiseringen af forslaget, så vi får det til at blive så færdigt som muligt til den dag, vi har et flertal, der har det samme værdigrundlag om fuld ligestilling.